Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2003 M. LAPKRIČIO 12 D. NUTARIMO NR. 1407 „DĖL JURIDINIŲ ASMENŲ REGISTRO NUOSTATŲ PATVIRTINIMO“ PAKEITIMO

2023 m. liepos 31 d. Nr. 616

Vilnius

Lietuvos Respublikos Vyriausybė nutaria:

1.	Pakeisti Lietuvos Respublikos Vyriausybės 2003 m. lapkričio 12 d. nutarimą Nr. 1407 „Dėl Juridinių asmenų registro nuostatų patvirtinimo“:

1.1.	Pakeisti preambulę ir ją išdėstyti taip:

„Vadovaudamasi Lietuvos Respublikos civilinio kodekso 2.62 straipsniu, Lietuvos Respublikos Juridinių asmenų registro įstatymo 3 straipsniu, siekdama užtikrinti 1985 m. liepos 25 d. Tarybos reglamento (EEB) Nr. 2137/85 dėl Europos ekonominių interesų grupių (EEIG), 2001 m. spalio 8 d. Tarybos reglamento (EB) Nr. 2157/2001 dėl Europos bendrovės (SE) statuto su visais pakeitimais, 2003 m. liepos 22 d. Tarybos reglamento (EB) Nr. 1435/2003 dėl Europos kooperatinės bendrovės (SCE) statuto, 2006 m. liepos 5 d. Europos Parlamento ir Tarybos reglamento (EB) Nr. 1082/2006 dėl Europos teritorinio bendradarbiavimo grupės (ETBG) su visais pakeitimais taikymą, įgyvendindama 2009 m. rugsėjo 16 d. Europos Parlamento ir Tarybos direktyvą 2009/102/EB bendrovių teisės srityje dėl vienanarių privačių ribotos atsakomybės bendrovių, 2013 m. birželio 26 d. Europos Parlamento ir Tarybos direktyvą 2013/34/ES dėl tam tikrų rūšių įmonių metinių finansinių ataskaitų, konsoliduotųjų finansinių ataskaitų ir susijusių pranešimų, kuria iš dalies keičiama Europos Parlamento ir Tarybos direktyva 2006/43/EB ir panaikinamos Tarybos direktyvos 78/660/EEB ir 83/349/EEB, taip pat siekdama užtikrinti 2014 m. spalio 22 d. Europos Parlamento ir Tarybos reglamento (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo su visais pakeitimais 2014 m. liepos 23 d. Europos Parlamento ir Tarybos reglamento (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB, bei 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) taikymą ir įgyvendindama 2017 m. birželio 14 d. Europos Parlamento ir Tarybos direktyvą (ES) 2017/1132 dėl tam tikrų bendrovių teisės aspektų su paskutiniais pakeitimais, padarytais 2019 m. lapkričio 27 d. Europos Parlamento ir Tarybos direktyva (ES) 2019/2121, ir 2021 m. birželio 18 d. Komisijos įgyvendinimo reglamentą (ES) 2021/1042, kuriuo nustatomos Europos Parlamento ir Tarybos direktyvos (ES) 2017/1132 taikymo taisyklės, susijusios su registrų sąveikos sistemos techninėmis specifikacijomis ir procedūromis, ir panaikinamas Komisijos įgyvendinimo reglamentas (ES) 2020/2244, Lietuvos Respublikos Vyriausybė nutaria:“.

1.2.	Pakeisti nurodytu nutarimu patvirtintus Juridinių asmenų registro nuostatus:

1.2.1.	Pakeisti 9 punktą ir jį išdėstyti taip:

„9. Nuostatuose vartojamos sąvokos atitinka Reglamente (ES) 2016/679, Civiliniame kodekse, Valstybės informacinių išteklių valdymo įstatyme, Lietuvos Respublikos vienos valstybės ribas peržengiančio ribotos atsakomybės bendrovių pertvarkymo, jungimosi ar skaidymo įstatyme, Lietuvos Respublikos kolektyvinio investavimo subjektų įstatyme, Lietuvos Respublikos teisės gauti informaciją ir duomenų pakartotinio naudojimo įstatyme bei kituose juridinių asmenų veiklą reglamentuojančiuose įstatymuose vartojamas sąvokas.“

1.2.2.	Pakeisti 13.15 papunktį ir jį išdėstyti taip:

„13.15. inventorizuoja Registro duomenis ir sudaro Registro duomenų rinkinius, kaip tai apibrėžta Teisės gauti informaciją ir duomenų pakartotinio naudojimo įstatyme, taip pat užtikrina, kad sudaryti Registro duomenų rinkiniai būtų pateikti skelbti Lietuvos atvirų duomenų portale naudojantis Valstybės duomenų valdysenos informacinės sistemos funkcionalumu Valstybės duomenų agentūros nustatyta tvarka;“.

1.2.3.	Pakeisti 13.151 papunktį ir jį išdėstyti taip:

„13.151. tvarko asmens duomenis laikydamasis Registro valdytojo dokumentais įformintų nurodymų, įskaitant nurodymus, susijusius su asmens duomenų perdavimu trečiajai valstybei ar tarptautinei organizacijai, išskyrus atvejus, kai tai daryti reikalaujama pagal Europos Sąjungos arba valstybės narės teisę, kuri taikoma Registro tvarkytojui (tokiu atveju Registro tvarkytojas, prieš pradėdamas tvarkyti duomenis, apie tokį teisinį reikalavimą praneša Registro valdytojui, išskyrus atvejus, kai pagal tą teisę toks pranešimas draudžiamas dėl svarbių priežasčių, susijusių su viešuoju interesu), Reglamento (ES) 2016/679 ir kitų teisės aktų, reglamentuojančių asmens duomenų tvarkymą, reikalavimų;“.

1.2.4.	Pakeisti 13.153 papunktį ir jį išdėstyti taip:

„13.153. nedelsdamas informuoja Registro valdytoją, jei, jo nuomone, Registro valdytojo nurodymas pažeidžia Reglamentą (ES) 2016/679 ar kitas Europos Sąjungos ar valstybės narės duomenų apsaugos nuostatas, teikia Registro valdytojui informaciją apie Reglamento (ES) 2016/679 28 straipsnyje nustatytų prievolių vykdymą, sudaro sąlygas ir padeda Registre tvarkomų asmens duomenų valdytojui arba jo įgaliotam auditoriui atlikti auditą, įskaitant patikrinimus;“.

1.2.5.	Pakeisti 13.154 papunktį ir jį išdėstyti taip:

„13.154. padeda Registro valdytojui vykdant pareigas, nustatytas Reglamento (ES) 2016/679 35–36 straipsniuose, teikia pranešimus apie asmens duomenų saugumo pažeidimus Registro valdytojui ir asmens duomenų priežiūros institucijai ir atlieka kitas reikalingas asmens duomenų saugumo pažeidimų valdymo procedūras, įskaitant duomenų subjekto informavimą, pagal Registro valdytojo tvirtinamas asmens duomenų saugumo pažeidimų valdymo tvarkant asmens duomenis registruose ir valstybės informacinėse sistemose taisykles;“.

1.2.6.	Papildyti nauju 13.16 papunkčiu:

„13.16. laikosi Reglamento (ES) 2016/679 28 straipsnio 2 ir 4 dalyse nurodytų kito duomenų tvarkytojo pasitelkimo sąlygų pagal duomenų valdytojo sprendimą;“.

1.2.7.	Papildyti 13.17 papunkčiu:

„13.17. užtikrina, kad jo įgalioti asmenys, tvarkantys asmens duomenis, būtų įsipareigoję laikytis konfidencialumo reikalavimų;“.

1.2.8.	Papildyti 13.18 papunkčiu:

„13.18. taiko reikiamas technines ir organizacines priemones, kad būtų užtikrintas asmens duomenų saugumas, konfidencialumas, vientisumas ir prieinamumas, įskaitant apsaugą nuo atsitiktinio ar neteisėto duomenų sunaikinimo, praradimo, pakeitimo, atskleidimo, taip pat nuo bet kokio kito neteisėto tvarkymo, o Registro valdytojo prašymu per nurodytą terminą pateikia reikalingą informaciją, įrodančią, kad tokios priemonės buvo taikomos;“.

1.2.9.	Papildyti 13.19 papunkčiu:

„13.19. nustojęs vykdyti Registro tvarkytojo funkcijas, atsižvelgdamas į Registro valdytojo nurodymus, sunaikina visus asmens duomenis arba grąžina juos Registro valdytojui, taip pat sunaikina turimus jų nuorašus arba kopijas, išskyrus atvejus, kai pagal Europos Sąjungos ar Lietuvos Respublikos teisės aktus jam nustatyta pareiga juos saugoti;“.

1.2.10.	Buvusį 13.16 papunktį laikyti 13.20 papunkčiu.

1.2.11.	Pripažinti netekusiu galios 18.8.5 papunktį.

1.2.12.	Pakeisti 18.7 papunktį ir jį išdėstyti taip:

„18.7. duomenys apie juridinio asmens valdymo organų narius ar administravimo organo narius, jeigu Europos bendrovėje ar Europos kooperatinėje bendrovėje sudaromas administravimo organas, jų įgaliojimų pradžios (paskyrimo, išrinkimo ar kita įstatyme, juridinio asmens organo sprendime, sutartyje nustatyta data, nuo kurios pradedama eiti pareigas) ir įgaliojimų pabaigos datos; jeigu sudaromas kolegialus valdymo organas, nurodomas ir kolegialaus valdymo organo pirmininkas;“.

1.2.13.	Pakeisti 18.9 papunktį ir jį išdėstyti taip:

„18.9. taisyklė, pagal kurią asmenys veikia juridinio asmens vardu:

18.9.1. vienasmenis atstovavimas;

18.9.2. kiekybinis atstovavimas, kai, atsižvelgiant į atitinkamos teisinės formos juridinius asmenis reglamentuojančiuose įstatymuose ir juridinio asmens steigimo dokumentuose nustatytą juridinio asmens organų struktūrą ir kompetenciją, juridinio asmens vardu veikia:

18.9.2.1. vadovas kartu su kolegialaus valdymo organo nariu (-iais), kolegialaus organo nariu (-iais), prokuristu (-ais), dalyviu (-iais) (nurodomas narių, prokuristų ar dalyvių skaičius);

18.9.2.2. kolegialaus valdymo organo nariai kartu (nurodomas narių skaičius); kolegialaus valdymo organo narys (-iai) kartu su prokuristu (-ais), dalyviu (-iais) (nurodomas narių, prokuristų ar dalyvių skaičius);

18.9.2.3. vadovas kartu su kolegialaus valdymo organo nariu (-iais), prokuristu (-ais) (nurodomas narių ar prokuristų skaičius), jeigu kiekybinis atstovavimas numatytas akcinės bendrovės, uždarosios akcinės bendrovės įstatuose;

18.9.2.4. vadovas kartu su kolegialaus valdymo organo nariu (-iais) (nurodomas narių skaičius), jeigu kiekybinis atstovavimas numatytas viešosios įstaigos įstatuose;

18.9.2.5. tikrieji nariai kartu (nurodomas narių skaičius), jeigu kiekybinis atstovavimas numatytas tikrosios ūkinės bendrijos, komanditinės ūkinės bendrijos veiklos sutartyje;“.

1.2.14.	Papildyti 18.19.121 papunkčiu:

„18.19.121. pertvarkoma peržengiant vienos valstybės ribas bendrovė;“.

1.2.15.	Pakeisti 18.19.13 papunktį ir jį išdėstyti taip:

„18.19.13. jungiama peržengiant vienos valstybės ribas bendrovė;“.

1.2.16.	Pakeisti 18.19.14 papunktį ir jį išdėstyti taip:

„18.19.14. dalyvaujanti vienos valstybės ribas peržengiančiame jungimesi bendrovė;“.

1.2.17.	Papildyti 18.19.141 papunkčiu:

„18.19.141. skaidoma peržengiant vienos valstybės ribas bendrovė;“.

1.2.18.	Pripažinti netekusiu galios 18.21 papunktį.

1.2.19.	Pakeisti 19 punktą ir jį išdėstyti taip:

„19. Registre įrašomi ir tvarkomi Nuostatų 18.1–18.41, 18.26 papunkčiuose nurodyti bendrieji duomenys apie tradicines religines bendruomenes ar bendrijas.“

1.2.20.	Pakeisti 20 punktą ir jį išdėstyti taip:

„20. Registre įrašomi ir tvarkomi Nuostatų 18 punkte nurodyti bendrieji duomenys, išskyrus Nuostatų 18.8.2, 18.8.3, 18.10, 18.102, 18.13, 18.15, 18.16–18.18, 18.19.4–18.19.6, 18.19.9–18.19.15, 18.22, 18.25, 18.26 papunkčiuose nurodytus duomenis, apie profesines sąjungas ir jų susivienijimus.“

1.2.21.	Pakeisti 21.6 papunktį ir jį išdėstyti taip:

„21.6. duomenys apie filialo ar atstovybės valdymo organų narius, jų įgaliojimų pradžios (paskyrimo ar kita įstatyme, juridinio asmens organo sprendime, sutartyje nustatyta data, nuo kurios pradedama eiti pareigas) ir įgaliojimų pabaigos datos, teisių ribos, terminas, kuriam nustatytos teisių ribos;“.

1.2.22.	Pakeisti 22 punktą ir jį išdėstyti taip:

„22. Registre įrašomi ir tvarkomi Nuostatų 21.1–21.31, 21.8 ir 21.9 papunkčiuose nurodyti bendrieji duomenys apie tradicinių religinių bendruomenių ar bendrijų filialus ar atstovybes.“

1.2.23.	Papildyti 23.101 papunkčiu:

„23.101. pelno mokesčio informacijos ataskaitos ir, kai taikytina, pareiškimo, nurodyto Lietuvos Respublikos įmonių atskaitomybės įstatymo 30 straipsnio 4 ir 5 dalyse, pateikimo Registro tvarkytojui data;“.

1.2.24.	Pripažinti netekusiu galios 23.111 papunktį.

1.2.25.	Pakeisti 23.12 papunktį ir jį išdėstyti taip:

„23.12. sprendimo dėl reorganizavimo, sprendimo dėl atskyrimo priėmimo data, organo, priėmusio sprendimą, pavadinimas;“.

1.2.26.	Pakeisti 23.18 papunktį ir jį išdėstyti taip:

„23.18. juridinio asmens turto arba palikimo administravimo paskyrimo ir panaikinimo datos, duomenys apie turto ar palikimo administratorių;“.

1.2.27.	Pripažinti netekusiais galios 23.29–23.31 papunkčius.

1.2.28.	Pakeisti 25 punktą ir jį išdėstyti taip:

„25. Registre įrašoma ir tvarkoma Nuostatų 23 punkte nurodyta bendroji informacija, išskyrus Nuostatų 23.1, 23.2, 23.5–23.10, 23.15, 23.19, 23.26, 23.27 papunkčiuose nurodytą informaciją, apie profesines sąjungas ir jų susivienijimus.“

1.2.29.	Papildyti 291 punktu:

„291. Kiekybinis atstovavimas, pagal kurį juridinio asmens vardu kartu su valdymo organo nariu (-iais) veikia kolegialus organo narys (-iai), dalyvis (-iai), registruojamas tik tuo atveju, kai šių asmenų duomenys registruojami Registre vadovaujantis teisės aktais.

Jeigu kiekybinis atstovavimas numatytas Europos bendrovės įstatuose, Registre registruojant kiekybinį atstovavimą, vietoj sąvokos „vadovas“ vartojama sąvoka „kolegialaus valdymo organo narys ar kolegialaus administravimo organo narys, kuris atsako už Europos bendrovės valdymą taip, kaip akcinės bendrovės vadovas atsako pagal Lietuvos Respublikos teisės normas“, vietoj sąvokos „kolegialaus valdymo organo narys (-iai)“, atsižvelgus į įstatuose nustatytą organų struktūrą, gali būti vartojama sąvoka „kolegialaus administravimo organo narys (-iai)“.

Jeigu kiekybinis atstovavimas numatytas Europos kooperatinės bendrovės įstatuose, Registre registruojant kiekybinį atstovavimą, vietoj sąvokos „vadovas“ vartojama sąvoka „kolegialaus valdymo organo narys ar kolegialaus administravimo organas narys, kuris atsako už Europos kooperatinės bendrovės valdymą taip, kaip kooperatinės bendrovės (kooperatyvo) administracijos vadovas atsako pagal Lietuvos Respublikos teisės normas“, vietoj sąvokos „kolegialaus valdymo organo narys (-iai)“, atsižvelgus į įstatuose nustatytą organų struktūrą, gali būti vartojama sąvoka „kolegialaus administravimo organo narys (-iai)“.“

1.2.30.	Pakeisti 31.1 papunktį ir jį išdėstyti taip:

„31.1. apie akcines bendroves ir uždarąsias akcines bendroves:

31.1.1. duomenys apie stebėtojų tarybos narius (nurodomas ir stebėtojų tarybos pirmininkas), jų išrinkimo ir įgaliojimų pabaigos datos;

31.1.2. kai bendrovės akcininkas yra vienas asmuo: Lietuvos Respublikos akcinių bendrovių įstatymo 7 straipsnio 21 dalyje nurodyti duomenys apie bendrovės akcininką, visų akcijų įgijimo data, visų ar dalies bendrovės akcijų perleidimo kitiems asmenims data;

31.1.3. interneto svetainės adresas, jeigu bendrovė ją turi;

31.1.4. duomenys apie pertvarkomą, kiekvieną besijungiančią ar skaidomą peržengiant vienos valstybės ribas bendrovę;

31.1.5. po vienos valstybės ribas peržengiančio pertvarkymo ar jungimosi veiksiančios (skaidymo atveju – kiekvienos įgyjančios) bendrovės siūlomi pavadinimas, teisinė forma, buveinė;

31.1.6. duomuo, kad išduotas pasirengimo pertvarkymui, jungimuisi ar skaidymui peržengiant vienos valstybės ribas pažymėjimas;

31.1.7. duomuo, kad bendrovė įregistruota po vienos valstybės ribas peržengiančio pertvarkymo, jungimosi ar skaidymo;

31.1.8. duomuo, kad bendrovė išregistruota dėl vienos valstybės ribas peržengiančio pertvarkymo, jungimosi ar skaidymo;

31.1.9. po vienos valstybės ribas peržengiančio pertvarkymo, jungimosi ar skaidymo kitoje Europos Sąjungos valstybėje narėje ar kitoje Europos ekonominės erdvės valstybėje įregistruotos bendrovės pavadinimas, teisinė forma, registracijos numeris;“.

1.2.31.	Pakeisti 32.3 papunktį ir jį išdėstyti taip:

„32.3. duomenys apie steigėjo valdymo organų narius, jų įgaliojimų pradžios (paskyrimo, išrinkimo ar kita įstatyme, juridinio asmens organo sprendime, sutartyje nustatyta data, nuo kurios pradedama eiti pareigas), įgaliojimų pabaigos datos ir duomenys apie asmenis, turinčius teisę steigėjo vardu sudaryti sandorius, jų paskyrimo, įgaliojimų pabaigos datos;“.

1.2.32.	Papildyti 32.10 papunkčiu:

„32.10. duomuo, kad Europos Sąjungos valstybės narės ar užsienio valstybės juridinio asmens filialas vykdo virtualiųjų valiutų keityklos operatoriaus ar depozitinių virtualiųjų valiutų piniginių operatoriaus veiklą, veiklos pradžios ir nutraukimo datos.“

1.2.33.	Papildyti 34.1.10 papunkčiu:

„34.1.10. Europos Sąjungos valstybės narės ar kitos Europos ekonominės erdvės valstybės, kurioje po vienos valstybės ribas peržengiančio pertvarkymo įsteigta ar pasibaigė bendrovė, po vienos valstybės ribas peržengiančio jungimosi įsteigta, tęsia veiklą ar pasibaigė bendrovė arba po vienos valstybės ribas peržengiančio skaidymo įsteigta, tęsia veiklą ar pasibaigė bendrovė, pavadinimas, registras (registro pavadinimas, registro tvarkytojo pavadinimas ir registro tvarkytojo adresas);“.

1.2.34.	Papildyti 34.1.11 papunkčiu:

„34.1.11. Europos Sąjungos valstybės narės ar kitos Europos ekonominės erdvės valstybės, kurioje po vienos valstybės ribas peržengiančio pertvarkymo, jungimosi ar skaidymo ketinama steigti bendroves ar tęsti jų veiklą, pavadinimas, registras (registro pavadinimas, registro tvarkytojo pavadinimas ir registro tvarkytojo adresas);“.

1.2.35.	Papildyti 34.1.12 papunkčiu:

„34.1.12. Europos Sąjungos valstybės narės ar kitos Europos ekonominės erdvės valstybės, kurioje kaupiami peržengiant vienos valstybės ribas pertvarkomos, kiekvienos besijungiančios ar skaidomos bendrovės dokumentai ir duomenys, pavadinimas, registras (registro pavadinimas, registro tvarkytojo pavadinimas ir registro tvarkytojo adresas), bendrovės registravimo numeris tame registre;“.

1.2.36.	Papildyti 34.1.13 papunkčiu:

„34.1.13. data, iki kurios dalyviai, kreditoriai, darbuotojų atstovai arba, jeigu tokių atstovų nėra, patys darbuotojai turi teisę pateikti pastabas dėl vienos valstybės ribas peržengiančio pertvarkymo, jungimosi ar skaidymo sąlygų;“.

1.2.37.	Papildyti 34.1.14 papunkčiu:

„34.1.14. interneto svetainės adresas, kuriuo galima nemokamai susipažinti su vienos valstybės ribas peržengiančio pertvarkymo, jungimosi ar skaidymo sąlygomis, pertvarkymo, jungimosi ar skaidymo sąlygų vertinimo ataskaita, jeigu ji rengiama, Nuostatų 1641.5 papunktyje nurodytu pranešimu ir Nuostatų 1642 punkte nurodytu dokumentu, kuriame pateikta informacija apie priemones, kurių pertvarkoma, jungiama, dalyvaujanti jungimesi ar skaidoma bendrovė ėmėsi, siekdama sudaryti galimybę dalyviams, kreditoriams ir darbuotojams pasinaudoti savo teisėmis;“.

1.2.38.	Papildyti 34.1.15 papunkčiu:

„34.1.15. jungimosi peržengiant vienos valstybės ribas rūšies (vienos valstybės ribas peržengiantis jungimasis prijungimo būdu pagal 2017 m. birželio 14 d. Europos Parlamento ir Tarybos direktyvos (ES) 2017/1132 dėl tam tikrų bendrovių teisės aspektų su paskutiniais pakeitimais, padarytais 2019 m. lapkričio 27 d. Europos Parlamento ir Tarybos direktyva (ES) 2019/2121, 119 straipsnio 2 dalies a punktą, vienos valstybės ribas peržengiantis jungimasis sukuriant naują bendrovę pagal Direktyvos (ES) 2017/1132 119 straipsnio 2 dalies b punktą, vienos valstybės ribas peržengiantis jungimasis su visiškai priklausančia bendrove pagal Direktyvos (ES) 2017/1132 119 straipsnio 2 dalies c punktą, vienos valstybės ribas peržengiantis jungimasis prijungimo būdu pagal Direktyvos (ES) 2017/1132 119 straipsnio
2 dalies d punktą) kodas;“.

1.2.39.	Papildyti 34.1.16 papunkčiu:

„34.1.16. skaidymo peržengiant vienos valstybės ribas rūšies (vienos valstybės ribas peržengiantis visiškas skaidymas pagal Direktyvos (ES) 2017/1132 160b straipsnio 4 dalies
a punktą, vienos valstybės ribas peržengiantis dalinis skaidymas pagal Direktyvos (ES) 2017/1132 160b straipsnio 4 dalies b punktą, vienos valstybės ribas peržengiantis skaidymas atskiriant pagal Direktyvos (ES) 2017/1132 160b straipsnio 4 dalies c punktą) kodas;“.

1.2.40.	Papildyti 35.2.71 papunkčiu:

„35.2.71. pelno mokesčio informacijos ataskaitos ir, kai taikytina, pareiškimo, nurodyto Įmonių atskaitomybės įstatymo 30 straipsnio 4 ir 5 dalyse, pateikimo Registro tvarkytojui data;“.

1.2.41.	Pakeisti 37.9 papunktį ir jį išdėstyti taip:

„37.9. juridinių asmenų per se (valstybės, savivaldybių) ir ne juridinių asmenų (valstybės ir savivaldybių atstovaujamųjų ir vykdomųjų institucijų, kurios neregistruojamos Registre) klasifikatorius;“.

1.2.42.	Papildyti 37.19 papunkčiu:

„37.19. kiekybinio atstovavimo taisyklių klasifikatorius.“

1.2.43.	Pakeisti 48 punktą ir jį išdėstyti taip:

„48. Notarui pateikiami dokumentai po pertvarkymo registruojant juridinį asmenį ar po reorganizavimo registruojant naujus juridinius asmenis, išskyrus politines partijas, politinius komitetus, Europos politines partijas ar Europos politinius fondus, tradicines religines bendruomenes ar bendrijas, religines bendruomenes ar bendrijas, profesines sąjungas ir jų susivienijimus, biudžetines įstaigas, valstybės įmones, viešąsias įstaigas, kurių savininkė yra valstybė ar savivaldybė, regionų plėtros tarybas, Europos teritorinio bendradarbiavimo grupes ir viešuosius juridinius asmenis, veikiančius pagal Civilinio kodekso 2.46 straipsnio 3 dalyje nurodytą teisės aktą arba Lietuvos Respublikos Seimo priimtu teisės aktu patvirtintus įstatus.“

1.2.44.	Pripažinti netekusiu galios 49 punktą.

1.2.45.	Pakeisti 54 punktą ir jį išdėstyti taip:

„54. Notaras, gavęs juridinio asmens, filialo ar atstovybės dokumentus, įrašydamas prašyme, kuris pateikiamas Registro tvarkytojui, tvirtinamąjį įrašą, patvirtina surašytų duomenų tikrumą, juridinio asmens steigimo dokumentų, filialo ar atstovybės nuostatų atitiktį įstatymų reikalavimams ir nurodo, kad juridinį asmenį, filialą ar atstovybę, pakeistus duomenis ir steigimo dokumentus, filialo ar atstovybės nuostatus įregistruoti galima, nes įstatymuose ar steigimo sandoryje nustatytos prievolės įvykdytos ir atsirado įstatymuose ar steigimo dokumentuose nurodytos aplinkybės. Notaras netikrina juridinio asmens, filialo ar atstovybės pavadinimo atitikties teisės aktų reikalavimams, išskyrus Nuostatų 103–105 ir 107 punktuose nurodytus pavadinimo reikalavimus. Pakeistų juridinio asmens steigimo dokumentų, filialo ar atstovybės nuostatų atitiktį įstatymų reikalavimams notaras tvirtina įrašydamas prašyme tvirtinamąjį įrašą.“

1.2.46.	Pakeisti 58 punktą ir jį išdėstyti taip:

„58. Nuostatų 45, 48–53 ir 55 punktuose ir IV skyriaus šešioliktajame skirsnyje nenurodytais atvejais dokumentai ir duomenys pateikiami tiesiogiai Registro tvarkytojui, kuris pagal pateiktus dokumentus tikrina duomenų tikrumą ir dokumentų atitiktį įstatymų reikalavimams. Tiesiogiai teikiant duomenis Registro tvarkytojui, Registro tvarkytojas tikrina tik Nuostatų 103–105, 107 ir 110 punktuose nurodytus pavadinimo reikalavimus.“

1.2.47.	Pakeisti 64 punktą ir jį išdėstyti taip:

„64. Juridinis asmuo, filialas ar atstovybė Registro tvarkytojui gali savanoriškai teikti juridinio asmens, filialo ar atstovybės steigimo dokumentų ir kitų įstatymuose nurodytų dokumentų, taip pat Registro duomenų vertimus į vieną ar kelias oficialias Europos Sąjungos valstybių narių kalbas.“

1.2.48.	Pakeisti 65 punktą ir jį išdėstyti taip:

„65. Dokumentų ir duomenų teikėjai Registro tvarkytojui pateikia prašymų ir Nuostatų 30 punkte nurodytų dokumentų originalus, kitų dokumentų – originalus, notaro, Lietuvos Respublikos advokatūros įstatymo ar Nuostatų nustatyta tvarka patvirtintas jų kopijas, nuorašus ar išrašus, jeigu įstatymuose ar Nuostatuose nurodyta pateikti dokumentų išrašus. Jeigu duomenys ir dokumentai Registro tvarkytojui teikiami elektroniniu būdu Registro tvarkytojo nustatytomis priemonėmis, gali būti teikiamos Nuostatuose nurodytų dokumentų kopijos ar nuorašai, patvirtinti Nuostatų 68 punkte nustatyta tvarka.“

1.2.49.	Pakeisti 66 punktą ir jį išdėstyti taip:

„66. Jeigu viešasis juridinis asmuo steigiamas priimant valstybės ar savivaldybės institucijos teisės aktą (steigimo aktą) ar juo patvirtinami steigimo dokumentai, ar teisės aktu skiriami juridinio asmens valdymo organų nariai, Registro tvarkytojui pateikiami Nuostatų
23.1 papunktyje nurodyti duomenys arba teisės akto kopija, nuorašas ar išrašas, patvirtinti jį priėmusios institucijos, jeigu teisės aktas nepaskelbtas.“

1.2.50.	Papildyti 661 punktu:

„661. Jeigu duomenis ir dokumentus Registro tvarkytojui teikia nemokumo administratorius, kaip nustatyta Nuostatų 38.5 papunktyje, gali būti teikiami prie kreditorių susirinkimo protokolo, kuriuo įforminami kreditorių susirinkimo sprendimai, pridedamų dokumentų kopijos ar nuorašai, patvirtinti nemokumo administratoriaus.“

1.2.51.	Pakeisti 72 punktą ir jį išdėstyti taip:

„72. Registre įregistruotam Registro objektui suformuojama elektroninė dokumentų byla. Elektroninėje dokumentų byloje kaupiami ir saugomi Registro tvarkytojui pateikti Registro objekto dokumentai, pagal kuriuos Registre įregistruoti duomenys ar įrašyta informacija.“

1.2.52.	Pakeisti 73 punktą ir jį išdėstyti taip:

„73. Registro objektų elektroninės dokumentų bylos saugomos elektroniniame Registrų centro archyve Registro tvarkytojo nustatyta tvarka. Registro objektų popierinių dokumentų bylų tvarkymo, saugojimo ir naikinimo tvarką nustato Registro tvarkytojas.“

1.2.53.	Pakeisti 108.2 papunktį ir jį išdėstyti taip:

„108.2. užsienio juridinio asmens ar organizacijos sutikimas naudoti šio užsienio juridinio asmens ar organizacijos pavadinimą, kai juridinis asmuo susijęs su užsienio juridiniu asmeniu ar organizacija; kartu su užsienio juridinio asmens ar organizacijos sutikimu Registro tvarkytojui pateikiami registro, kuriame kaupiami ir saugomi duomenys apie tą juridinį asmenį, išrašas ar kitas dokumentas, patvirtinantis, kad juridinis asmuo įregistruotas, jeigu pagal užsienio valstybės teisės aktus išrašas neišduodamas, ir asmens, pasirašiusio sutikimą, įgaliojimus patvirtinantis dokumentas.“

1.2.54.	Pakeisti 110 punktą ir jį išdėstyti taip:

„110. Registro tvarkytojas, gavęs Nuostatų 108 punkte nurodytus dokumentus arba prašymą įregistruoti juridinį asmenį, filialą ar atstovybę ar pakeistus steigimo dokumentus dėl juridinio asmens, filialo ar atstovybės pavadinimo ar teisinės formos pasikeitimo kartu su Nuostatų 108.2 papunktyje nurodytais dokumentais, kai juridinis asmuo susijęs su užsienio juridiniu asmeniu ar organizacija, ir įsitikinęs, kad atlyginimas už juridinio asmens, filialo ar atstovybės pavadinimo tapatumo nustatymą sumokėtas, nustato, ar pavadinimas nėra tapatus kitiems juridinių asmenų, filialų ar atstovybių pavadinimams, taip pat laikinai įrašytiems į Registrą pavadinimams ir įregistruotiems Lietuvos Respublikos arba Europos Sąjungos prekių ženklams bei tarptautinės registracijos prekių ženklams, kurių registracija išplėsta Lietuvos Respublikoje. Nustatant tapatumą, nevertinami teisinę formą nusakantys žodžiai ar jų santrumpa.“

1.2.55.	Pripažinti netekusiu galios 111 punktą.

1.2.56.	Pakeisti IV skyriaus vienuoliktojo skirsnio pavadinimą ir jį išdėstyti taip:

„VIENUOLIKTASIS SKIRSNIS

METINIŲ IR TARPINIŲ FINANSINIŲ ATASKAITŲ RINKINIŲ, PELNO MOKESČIO INFORMACIJOS ATASKAITŲ PATEIKIMAS“.

1.2.57.	Papildyti IV skyriaus vienuoliktąjį skirsnį 1272 punktu:

„1272. Įmonių atskaitomybės įstatymo nustatytais atvejais Registro tvarkytojui elektroniniu būdu pateikiama pelno mokesčio informacijos ataskaita ir, kai taikytina, pareiškimas, nurodytas Įmonių atskaitomybės įstatymo 30 straipsnio 4 ir 5 dalyse, per
12 mėnesių nuo finansinių metų, už kuriuos parengta pelno mokesčio informacijos ataskaita, paskutinės dienos.“

1.2.58.	Pakeisti 129 punktą ir jį išdėstyti taip:

„129. Registro tvarkytojas priima šiuos sprendimus:

129.1. įregistruoti ar įtraukti į Registrą, išregistruoti ar išbraukti iš Registro Registro objektą, įregistruoti ar įtraukti į Registrą pakeistus juridinio asmens steigimo dokumentus ar filialo nuostatus ir įregistruoti, įrašyti ar išregistruoti Registro duomenis, informaciją ar jų pakeitimus;

129.2. atsisakyti įregistruoti ar įtraukti į Registrą, išregistruoti ar išbraukti iš Registro Registro objektą, įregistruoti ar įtraukti į Registrą pakeistus juridinio asmens steigimo dokumentus ar filialo nuostatus ir įregistruoti, įrašyti ar išregistruoti Registro duomenis, informaciją ar jų pakeitimus.“

1.2.59.	Pakeisti 1363 punktą ir jį išdėstyti taip:

„1363. Registro tvarkytojas, įregistravęs pakeistus Nuostatų 18.1–18.4, 18.6–18.10, 31.1.1 ar 31.6.1 papunkčiuose nurodytus duomenis apie Europos bendroves, akcines bendroves arba uždarąsias akcines bendroves ar gavęs naujus Europos bendrovių, akcinių bendrovių arba uždarųjų akcinių bendrovių Nuostatų 120 punkte, 127.1 ar 127.2 papunktyje nurodytus dokumentus, nedelsdamas, bet ne vėliau kaip kitą darbo dieną nuo duomenų įregistravimo ar dokumentų pateikimo Registro tvarkytojui dienos per Registrų sąveikos sistemą praneša apie tai kitai Europos Sąjungos valstybei narei ar Europos ekonominei erdvei priklausančiai valstybei, kurioje įregistruotas Europos bendrovės, akcinės bendrovės ar uždarosios akcinės bendrovės filialas.“

1.2.60.	Pakeisti 139.10 papunktį ir jį išdėstyti taip:

„139.10. draudimo įmonės išduotą prievolių įvykdymo laidavimo draudimo arba finansų įstaigos laidavimo ar garantijos dokumentą dėl ne mažesnės kaip 100 000 eurų sumos vienai kliento pretenzijai dėl nuostolių atlyginimo ir 500 000 eurų sumos visoms klientų pretenzijoms dėl nuostolių atlyginimo per metus, jei juridinis asmuo, išskyrus akcinę bendrovę ar uždarąją akcinę bendrovę, arba Europos Sąjungos valstybės narės ar užsienio valstybės juridinio asmens filialas vykdo virtualiųjų valiutų keityklos operatoriaus ir (ar) depozitinių virtualiųjų valiutų piniginių operatoriaus veiklą;“.

1.2.61.	Pakeisti 140 punktą ir jį išdėstyti taip:

„140. Jeigu akcinės bendrovės ar uždarosios akcinės bendrovės organas nepriima sprendimo atšaukti atsistatydinimo pranešimą pateikusį vadovą, atsistatydinęs akcinės bendrovės ar uždarosios akcinės bendrovės vadovas praneša Registro tvarkytojui apie darbo sutarties su juo pasibaigimą ir pateikia prašymą išregistruoti duomenis ir dokumentus, patvirtinančius, kad atsistatydinimo pranešimas pateiktas vadovą išrinkusiai valdybai ar stebėtojų tarybai, arba tuo atveju, kai vadovą išrinko visuotinis akcininkų susirinkimas, – dokumentus, patvirtinančius, kad sušauktas visuotinis akcininkų susirinkimas, šiam
neįvykus, – patvirtinančius, kad sušauktas ir pakartotinis visuotinis akcininkų susirinkimas.“

1.2.62.	Pakeisti IV skyriaus šešioliktojo skirsnio pavadinimą ir jį išdėstyti taip:

„ŠEŠIOLIKTASIS SKIRSNIS

REORGANIZUOJAMO, DALYVAUJANČIO REORGANIZAVIME AR ATSKYRIME, STEIGIANČIO EUROPOS BENDROVĘ JUNGIMO AR VALDYMO (HOLDINGO) BŪDU, EUROPOS KOOPERATINĘ BENDROVĘ JUNGIMO BŪDU JURIDINIO ASMENS DOKUMENTŲ IR DUOMENŲ PAKEITIMŲ PATEIKIMAS“.

1.2.63.	Pakeisti 149 punktą ir jį išdėstyti taip:

„149. Reorganizuojamo, dalyvaujančio reorganizavime ar atskyrime, inicijuojančio Europos bendrovės steigimą jungimo ar valdymo (holdingo) būdu arba Europos kooperatinės bendrovės steigimą jungimo būdu juridinio asmens dokumentų ir duomenų teikėjai ne vėliau kaip pirmą viešo paskelbimo apie reorganizavimo sąlygų (jungimo sąlygų projekto ar steigimo sąlygų projekto) sudarymą dieną Registro tvarkytojui pateikia šiuos dokumentus:

149.1. prašymą įregistruoti ar įrašyti juridinio asmens teisinį statusą (reorganizuojamas, dalyvaujantis reorganizavime, dalyvaujantis atskyrime, inicijuojantis Europos bendrovės steigimą jungimo būdu, inicijuojantis Europos bendrovės steigimą valdymo (holdingo) būdu, inicijuojantis Europos kooperatinės bendrovės steigimą jungimo būdu);

149.2. reorganizavimo sąlygas, jungimo sąlygų projektą ar steigimo sąlygų projektą; uždaroji akcinė bendrovė ar akcinė bendrovė kartu su reorganizavimo sąlygomis gali pateikti savo interneto svetainės, kurioje skelbiamos reorganizavimo sąlygos, nuorodą, suteikiančią prieigą prie šių reorganizavimo sąlygų ir jų paskelbimo interneto svetainėje datos;

149.3. sąlygų (projekto) vertinimo ataskaitą ir valdymo organų parengtą ataskaitą, jeigu įstatymuose nurodyta pateikti tokias ataskaitas;

149.4. valstybinės priežiūros institucijos leidimą, jeigu įstatymuose nurodyta išduoti tokį leidimą.“

1.2.64.	Pakeisti 150 punktą ir jį išdėstyti taip:

„150. Registro tvarkytojas, gavęs Nuostatų 149 punkte nurodytus dokumentus, ne vėliau kaip per tris darbo dienas įregistruoja ar įrašo juridinio asmens teisinį statusą „reorganizuojamas“, „dalyvaujantis reorganizavime“, „dalyvaujantis atskyrime“, „inicijuojantis Europos bendrovės steigimą jungimo būdu“ ar „inicijuojantis Europos bendrovės steigimą valdymo (holdingo) būdu“, „inicijuojantis Europos kooperatinės bendrovės steigimą jungimo būdu“.“

1.2.65.	Pakeisti 151 punktą ir jį išdėstyti taip:

„151. Reorganizuojami, dalyvaujantys reorganizavime ar atskyrime, jungimo ar valdymo (holdingo) būdu steigiantys Europos bendrovę, jungimo būdu steigiantys Europos kooperatinę bendrovę Lietuvos Respublikoje juridiniai asmenys, norintys paskirti visiems juridiniams asmenims bendrą reikiamą kvalifikaciją turintį ekspertą, Registro tvarkytojui turi pateikti bendrą prašymą ir dokumentus, patvirtinančius eksperto kvalifikaciją ir nepriklausomumą. Registro tvarkytojas per tris darbo dienas nuo prašymo gavimo dienos priima sprendimą pritarti ar nepritarti bendrojo eksperto skyrimui ir ne vėliau kaip kitą darbo dieną nuo sprendimo priėmimo dienos raštu praneša apie tai prašymą pateikusiems juridiniams asmenims.“

1.2.66.	Pakeisti 152 punktą ir jį išdėstyti taip:

„152. Dokumentų ir duomenų teikėjai ne vėliau kaip per penkias dienas nuo sprendimo dėl reorganizavimo, sprendimo dėl atskyrimo, sprendimo dėl jungimo ar steigimo sąlygų projekto tvirtinimo priėmimo dienos pateikia šį sprendimą Registro tvarkytojui, kuris ne vėliau kaip per tris darbo dienas įrašo informaciją į Registrą.“

1.2.67.	Pripažinti netekusiais galios 156 ir 157 punktus.

1.2.68.	Pripažinti netekusiais galios 160–1621 punktus.

1.2.69.	Papildyti IV skyrių šešioliktuoju1 skirsniu:

„ŠEŠIOLIKTASIS1 SKIRSNIS

PERTVARKOMOS, JUNGIAMOS, DALYVAUJANČIOS JUNGIMESI,	SKAIDOMOS PERŽENGIANT VIENOS VALSTYBĖS RIBAS BENDROVĖS DOKUMENTŲ IR DUOMENŲ PAKEITIMŲ PATEIKIMAS

1641. Pertvarkomos, jungiamos, dalyvaujančios jungimesi ar skaidomos peržengiant vienos valstybės ribas bendrovės dokumentų ir duomenų teikėjas ne vėliau kaip pirmą viešo paskelbimo apie parengtas pertvarkymo, jungimosi ar skaidymo sąlygas įstatuose nurodytame šaltinyje dieną, išskyrus Nuostatų 1642 punkte nurodytą atvejį, Registro tvarkytojui pateikia šiuos dokumentus:

1641.1. prašymą įregistruoti teisinį statusą (pertvarkoma peržengiant vienos valstybės ribas bendrovė, jungiama peržengiant vienos valstybės ribas bendrovė, dalyvaujanti vienos valstybės ribas peržengiančiame jungimesi bendrovė, skaidoma peržengiant vienos valstybės ribas bendrovė); kartu su prašymu pateikiami Nuostatų 31.1.4 ir 31.1.5 papunkčiuose nurodyti duomenys bei Nuostatų 34.1.11–34.1.13 papunkčiuose nurodyta informacija;

1641.2. pertvarkymo, jungimosi ar skaidymo sąlygas;

1641.3. po pertvarkymo ar jungimosi veiksiančios bendrovės steigimo dokumentus, kai taikoma, ir įstatus, jei jie rengiami kaip atskiras dokumentas; skaidymo atveju – įgyjančios (‑ių) bendrovės (-ių) steigimo dokumentus, kai taikoma, ir įstatus, jei jie rengiami kaip atskiras dokumentas, ir skaidomos bendrovės steigimo dokumentų pakeitimus dalinio skaidymo ar skaidymo atskiriant atveju;

1641.4. sąlygų vertinimo ataskaitą, jeigu ji rengiama;

1641.5. pranešimą dalyviams, kreditoriams, darbuotojų atstovams arba, jeigu tokių atstovų nėra, patiems darbuotojams apie jų teisę pateikti pastabas dėl sąlygų ne vėliau kaip likus penkioms darbo dienoms iki visuotinio akcininkų susirinkimo;

1641.6. valstybinės priežiūros institucijos leidimą, jeigu įstatymuose nurodyta išduoti tokį leidimą.

1642. Kai pertvarkoma, jungiama, dalyvaujanti jungimesi ar skaidoma bendrovė pertvarkymo, jungimosi ar skaidymo dokumentus skelbia savo interneto svetainėje, pertvarkomos, jungiamos, dalyvaujančios jungimesi ar skaidomos peržengiant vienos valstybės ribas bendrovės dokumentų ir duomenų teikėjas ne vėliau kaip pirmą viešo pertvarkymo, jungimosi ar skaidymo dokumentų paskelbimo interneto svetainėje dieną Registro tvarkytojui pateikia Nuostatų 31.1.4, 31.1.5, 34.1.11–34.1.14, 1641.1, 1641.6 papunkčiuose nurodytus dokumentus, duomenis, informaciją ir dokumentą, kuriame pateikta informacija apie priemones, kurių pertvarkoma, jungiama, dalyvaujanti jungimesi ar skaidoma bendrovė ėmėsi, siekdama sudaryti galimybę dalyviams, kreditoriams ir darbuotojams pasinaudoti savo teisėmis.

1643. Registro tvarkytojas, gavęs Nuostatų 1641 punkte nurodytus dokumentus arba Nuostatų 1642 punkte nurodytus dokumentus, duomenis ir informaciją, ne vėliau kaip per tris darbo dienas įregistruoja juridinio asmens teisinį statusą „pertvarkoma peržengiant vienos valstybės ribas bendrovė“, „jungiama peržengiant vienos valstybės ribas bendrovė“, „dalyvaujanti vienos valstybės ribas peržengiančiame jungimesi bendrovė“, „skaidoma peržengiant vienos valstybės ribas bendrovė“, taip pat įregistruoja ir įrašo atitinkamus duomenis ir informaciją į Registrą. Atlikęs šiuos veiksmus, Registro tvarkytojas nedelsdamas, ne vėliau kaip kitą darbo dieną po nurodytų duomenų ir informacijos įregistravimo ir įrašymo į Registrą dienos perduoda Nuostatų 1641 punkte nurodytus dokumentus arba Nuostatų 1642 punkte nurodytus dokumentus, duomenis ir informaciją per Registrų sąveikos sistemą.

1644. Besijungiančios bendrovės, norinčios paskirti bendrą (-us) nepriklausomą (-us) ekspertą (-us), veikiantį (-ius) pagal Lietuvos Respublikos teisę, jungimosi sąlygoms įvertinti ir bendrai jungimosi sąlygų vertinimo ataskaitai parengti, Registro tvarkytojui turi pateikti bendrą prašymą ir dokumentus, patvirtinančius eksperto (-ų) kvalifikaciją ir nepriklausomumą. Registro tvarkytojas per tris darbo dienas nuo prašymo gavimo dienos priima sprendimą pritarti ar nepritarti nepriklausomo (-ų) eksperto (-ų) skyrimui ir ne vėliau kaip kitą darbo dieną po sprendimo priėmimo dienos raštu praneša apie tai prašymą pateikusioms bendrovėms.

1645. Pertvarkomos, jungiamos ar skaidomos peržengiant vienos valstybės ribas bendrovės dokumentų ir duomenų teikėjas, kreipdamasis dėl pasirengimo pertvarkymui, jungimuisi ar skaidymui pažymėjimo išdavimo, Registro tvarkytojui pateikia šiuos dokumentus ir informaciją:

1645.1. prašymą išduoti pasirengimo pertvarkymui, jungimuisi ar skaidymui pažymėjimą su jame nurodyta informacija apie notarą, teiksiantį išvadą dėl pertvarkymo, jungimosi ar skaidymo teisėtumo;

1645.2. pertvarkymo, jungimosi ar skaidymo sąlygas;

1645.3. dalyviams ir darbuotojams pateiktas ataskaitas, jeigu buvo rengiamos, ir bendrovės darbuotojų atstovų, o jeigu tokių atstovų nėra, – darbuotojų nuomonę, jeigu ji buvo pateikta;

1645.4. nepriklausomo eksperto pertvarkymo, jungimosi ar skaidymo sąlygų vertinimo ataskaitą, jeigu ji buvo rengiama;

1645.5. pastabas dėl pertvarkymo, jungimosi ar skaidymo sąlygų projekto, pateiktas Vienos valstybės ribas peržengiančio ribotos atsakomybės bendrovių pertvarkymo, jungimosi ar skaidymo įstatymo nustatytais terminais;

1645.6. visuotinio akcininkų susirinkimo sprendimą dėl pertvarkymo, jungimosi ar skaidymo, kai taikoma;

1645.7. informaciją apie darbuotojų skaičių rengiant pertvarkymo, jungimosi ar skaidymo sąlygas;

1645.8. informaciją apie dukterines bendroves ir valstybes, kuriose jos įregistruotos;

1645.9. informaciją apie pertvarkomos, jungiamos ar skaidomos bendrovės įpareigojimų viešojo sektoriaus subjektams vykdymą;

1645.10. pertvarkomos, jungiamos ar skaidomos bendrovės patvirtinimą, kad pradėta darbuotojų dalyvavimo priimant sprendimus procedūra, nurodyta Lietuvos Respublikos darbuotojų dalyvavimo bendrovėje po vienos valstybės ribas peržengiančio ribotos atsakomybės bendrovių pertvarkymo, jungimosi ar skaidymo įstatyme, jeigu taikoma.

1646. Registro tvarkytojas, gavęs prašymą išduoti pasirengimo pertvarkymui, jungimuisi ar skaidymui pažymėjimą, nedelsdamas, ne vėliau kaip kitą darbo dieną po prašymo gavimo dienos jį kartu su kitais Nuostatų 1645 punkte nurodytais dokumentais ir informacija elektroninių ryšių priemonėmis perduoda šioms Registro tvarkytojui pagal kompetenciją išvadas dėl bendrovės pertvarkymo, jungimosi ar skaidymo teikiančioms teisėtumą tikrinančioms institucijoms:

1646.1. prašyme išduoti pasirengimo pertvarkymui, jungimuisi ar skaidymui pažymėjimą nurodytam notarui;

1646.2. Lietuvos Respublikos valstybinei darbo inspekcijai prie Socialinės apsaugos ir darbo ministerijos;

1646.3. Valstybinei mokesčių inspekcijai prie Lietuvos Respublikos finansų ministerijos.

1647. Teisėtumą tikrinanti institucija išvadą dėl bendrovės pertvarkymo, jungimosi ar skaidymo procedūrų teisėtumo elektroninių ryšių priemonėmis Registro tvarkytojui pateikia ne vėliau kaip per dešimt savaičių nuo Nuostatų 1645 punkte nurodytų dokumentų ir informacijos gavimo toje institucijoje dienos.

1648. Registro tvarkytojas per 12 savaičių nuo Nuostatų 1645 punkte nurodytų dokumentų ir informacijos pateikimo Registro tvarkytojui dienos, išskyrus Nuostatų 16413 punkte numatytus atvejus, priima vieną iš šių sprendimų:

1648.1. išduoti pasirengimo pertvarkymui, jungimuisi ar skaidymui pažymėjimą;

1648.2. atsisakyti išduoti pasirengimo pertvarkymui, jungimuisi ar skaidymui pažymėjimą.

1649. Registro tvarkytojas, nustatęs, kad Registro tvarkytojui ir Juridinių asmenų dalyvių informacinės sistemos tvarkytojui pateikti teisės aktuose nurodyti duomenys, informacija, dokumentai apie bendrovę, gavęs visų teisėtumą tikrinančių institucijų teigiamas išvadas ir įsitikinęs, kad atlyginimas už pažymėjimo išdavimą sumokėtas, priima Nuostatų 1648.1 papunktyje nurodytą sprendimą, įregistruoja atitinkamus duomenis į Registrą ir išduoda pažymėjimą. Pažymėjimas yra Registro tvarkytojo nustatytos formos dokumentas, kuriame, be kitų duomenų, turi būti nurodyta, kad įvykdytos visos sąlygos ir reikalavimai ir tinkamai atliktos visos prieš pertvarkymą, jungimąsi ar skaidymą būtinos atlikti Lietuvos Respublikoje procedūros. Atlikęs šiame punkte nurodytus veiksmus, Registro tvarkytojas nedelsdamas, ne vėliau kaip kitą darbo dieną po atitinkamų duomenų įregistravimo į Registrą dienos pasirengimo pertvarkymui, jungimuisi ar skaidymui pažymėjimą perduoda per Registrų sąveikos sistemą ir išsiunčia Registre nurodytu bendrovės elektroninio pristatymo dėžutės adresu. Jei toks adresas Registre nenurodytas, pažymėjimas siunčiamas Registre nurodytu elektroninio pašto adresu korespondencijai arba bendrovės buveinės adresu, jeigu bendrovė elektroninio pašto adreso korespondencijai nėra pateikusi Registro tvarkytojui.

16410. Registro tvarkytojas, gavęs bent vieną teisėtumą tikrinančios institucijos ir (ar) Nuostatų 16412 papunktyje nurodytos (-ų) kitos (-ų) institucijos (-ų) neigiamą išvadą, priima Nuostatų 1648.2 papunktyje nurodytą sprendimą. Sprendime atsisakyti išduoti pasirengimo pertvarkymui, jungimuisi ar skaidymui pažymėjimą nurodomos tokio atsisakymo priežastys ir sprendimo apskundimo tvarka. Šis sprendimas ne vėliau kaip kitą darbo dieną po sprendimo priėmimo dienos išsiunčiamas Registre nurodytu bendrovės elektroninio pristatymo dėžutės adresu. Jei toks adresas Registre nenurodytas, sprendimas siunčiamas Registre nurodytu bendrovės elektroninio pašto adresu korespondencijai arba buveinės adresu, jeigu bendrovė elektroninio pašto adreso korespondencijai nėra pateikusi Registro tvarkytojui.

16411. Registro tvarkytojas, nustatęs, kad Registro tvarkytojui ir (ar) Juridinių asmenų dalyvių informacinės sistemos tvarkytojui nepateikti teisės aktuose nurodyti duomenys, informacija ar dokumentai apie bendrovę, ir (ar) gavęs teisėtumą tikrinančios (-ių) institucijos (-ų) išvadą (-as), kad pertvarkymas, jungimasis ar skaidymas neatitinka visų sąlygų ir nebuvo atliktos visos reikiamos procedūros, atsižvelgdamas į šios (šių) institucijos (-ų) išvadoje (-ose) siūlomus tokių trūkumų šalinimo terminus, raštu informuoja bendrovę apie nustatytus trūkumus, nurodydamas terminą jiems pašalinti. Nustačius terminą trūkumams pašalinti, Nuostatų 1647, 1648 ar 16412 punkte nurodytų terminų skaičiavimas sustabdomas iki informacijos apie pašalintus trūkumus pateikimo Registro tvarkytojui dienos. Jeigu per nustatytą terminą trūkumai nepašalinami, Registro tvarkytojas priima Nuostatų
1648.2 papunktyje nurodytą sprendimą.

16412. Jeigu Registro tvarkytojui, atsižvelgiant į Registre ir Juridinių asmenų dalyvių informacinėje sistemoje tvarkomus duomenis ir informaciją apie bendrovę, kyla abejonių dėl to, kad pertvarkymas, jungimasis ar skaidymas gali būti vykdomas piktnaudžiaujant arba sukčiaujant, kad būtų išvengta Europos Sąjungos ar nacionalinės teisės taikymo, arba siekiama tai padaryti, arba siekiama kitų nusikalstamų tikslų, jis kreipiasi dėl išvados į kitas institucijas, turinčias kompetencijos įvairiose srityse, kurios išvadą privalo pateikti per keturias savaites nuo prašymo gavimo dienos.

16413. Nuostatų 1648 punkte nurodytas terminas Registro tvarkytojo sprendimu gali būti pratęstas Vienos valstybės ribas peržengiančio ribotos atsakomybės bendrovių pertvarkymo, jungimosi ar skaidymo įstatyme nustatytais atvejais ir tvarka. Apie pratęstus pasirengimo pertvarkymui, jungimuisi ar skaidymui pažymėjimo išdavimo terminus, nurodydamas vėlavimo priežastis, iki šių terminų pabaigos Registro tvarkytojas raštu informuoja prašymą išduoti pasirengimo pertvarkymui, jungimuisi ar skaidymui pažymėjimą pateikusią bendrovę.

16414. Teisėtumą tikrinančių institucijų ir pertvarkomos, jungiamos ar skaidomos bendrovės susirašinėjimas dėl pasirengimo pertvarkymui, jungimuisi ar skaidymui pažymėjimo išdavimo vykdomas per Registro tvarkytoją, kuris gautą informaciją ir dokumentus elektroninių ryšių priemonėmis persiunčia atitinkamai teisėtumą tikrinančiai institucijai ar bendrovei nedelsdamas, ne vėliau kaip kitą darbo dieną po jų gavimo dienos.

16415. Siekiant atlikti po vienos valstybės ribas peržengiančio pertvarkymo, jungimosi ar skaidymo Lietuvos Respublikoje veiksiančios (-ių) bendrovės (-ių) pertvarkymo, jungimosi ar skaidymo procedūrų teisėtumo patikrinimą, pertvarkomos bendrovės, visų besijungiančių bendrovių ar skaidomos bendrovės dokumentų ir duomenų teikėjas Registro tvarkytojui pateikia šiuos dokumentus:

16415.1. prašymą (kartu su jame nurodyta informacija apie notarą) atlikti pertvarkymo ar skaidymo procedūrų teisėtumo patikrinimą ir įregistruoti bendrovę (-es) arba bendrą prašymą atlikti jungimosi procedūrų teisėtumo patikrinimą ir įregistruoti bendrovę ar pakeistus steigimo dokumentus, pasirašytą visų besijungiančių bendrovių dokumentų ir duomenų teikėjų;

16415.2. steigimo dokumentus ar visą pakeistą steigimo dokumento tekstą;

16415.3. turto vertinimo ataskaitą, jeigu turtą vertinti būtina pagal įstatymus;

16415.4. licenciją (leidimą), jeigu pagal įstatymus ji turi būti išduota;

16415.5. kai taikoma, visuotinio akcininkų susirinkimo sprendimą (-us) dėl pertvarkymo ir pertvarkymo sąlygų patvirtinimo, jungimosi ir jungimosi sąlygų patvirtinimo ar skaidymo ir skaidymo sąlygų patvirtinimo;

16415.6. pertvarkymo, jungimosi ar skaidymo sąlygas;

16415.7. kitus teisės aktuose nurodytus dokumentus.

16416. Registro tvarkytojas, gavęs Nuostatų 16415 punkte nurodytus dokumentus, nedelsdamas, ne vėliau kaip kitą darbo dieną po šių dokumentų gavimo dienos šiuos dokumentus kartu su atitinkamos (-ų) Europos Sąjungos valstybės (-ių) narės (-ių) ar kitos (-ų) Europos ekonominės erdvės valstybės (-ių) kompetentingos (-ų) institucijos (-ų) išduotu pasirengimo pertvarkymui, jungimuisi ar skaidymui pažymėjimu elektroninių ryšių priemonėmis perduoda Nuostatų 16415.1 papunktyje nurodytame prašyme nurodytam notarui, kuris turi patvirtinti, kad įstatymuose ar steigimo sandoryje nustatytos prievolės yra įvykdytos, atsirado įstatymuose ar steigimo dokumentuose nurodytos aplinkybės ir juridinį asmenį ar pakeistus steigimo dokumentus registruoti galima.

16417. Registre įregistravus po pertvarkymo veiksiančią bendrovę, po jungimosi veiksiančią bendrovę ar veiksiančios bendrovės pakeistus įstatus arba po skaidymo įgyjančią (‑ias) bendrovę (‑es) ar po skaidymo veiksiančios bendrovės pakeistus įstatus, Registro tvarkytojas nedelsdamas, ne vėliau kaip kitą darbo dieną po bendrovės (-ių) ar pakeistų bendrovės įstatų įregistravimo dienos per Registrų sąveikos sistemą praneša apie pertvarkymo, jungimosi ar skaidymo įsigaliojimą atitinkamam (‑iems) Europos Sąjungos valstybės (-ių) narės (-ių) ar kitos (-ų) Europos ekonominės erdvės valstybės (-ių) registrui (-ams).“

1.2.70.	Papildyti IV skyriaus šešioliktąjį1 skirsnį 16418 punktu:

„16418. Visi šiame skirsnyje nurodyti dokumentai Registro tvarkytojui gali būti teikiami elektroniniu būdu Registro tvarkytojo nustatytomis priemonėmis.“

1.2.71.	Pakeisti 187 punktą ir jį išdėstyti taip:

„187. Teisės aktų nustatyta tvarka siūlymą inicijuoti juridinio asmens likvidavimą Registro tvarkytojui pagal kompetenciją teikia valstybės institucijos ar savivaldybių vykdomosios institucijos, nustačiusios bent vieną iš Civilinio kodekso 2.70 straipsnio 1 dalies 2–5 punktuose nurodytų aplinkybių. Pavedimą inicijuoti juridinio asmens likvidavimą Registro tvarkytojui teikia teismas, priėmęs nutartį atsisakyti iškelti nemokaus juridinio asmens bankroto bylą ir pavesti inicijuoti juridinio asmens likvidavimą Registro tvarkytojo iniciatyva, kaip nustatyta Civilinio kodekso 2.70 straipsnio 1 dalies 7 punkte. Iki juridinio asmens teisinio statuso „inicijuojamas likvidavimas“ įregistravimo Registre išnykus valstybės institucijų ar savivaldybių vykdomųjų institucijų nustatytoms Civilinio kodekso 2.70 straipsnio 1 dalies
2–5 punktuose nurodytoms aplinkybėms, valstybės institucijos ar savivaldybių vykdomosios institucijos pagal kompetenciją apie tai nedelsdamos informuoja Registro tvarkytoją.“

1.2.72.	Pakeisti 191 punktą ir jį išdėstyti taip:

„191. Registro tvarkytojas, per tris mėnesius nuo pranešimo apie numatomą inicijuoti juridinio asmens likvidavimą išsiuntimo ar viešo paskelbimo, negavęs Nuostatų 189 ir (ar)
190 punktuose nurodytų dokumentų, ne vėliau kaip per tris darbo dienas priima sprendimą inicijuoti juridinio asmens likvidavimą Civilinio kodekso 2.70 straipsnyje nustatyta tvarka ir ne vėliau kaip per tris darbo dienas nuo šio sprendimo priėmimo įregistruoja juridinio asmens teisinį statusą „inicijuojamas likvidavimas“. Juridinio asmens, kurio įregistruotas teisinis statusas „inicijuojamas likvidavimas“, Registro duomenų, steigimo dokumentų ar informacijos pakeitimai nėra registruojami, įrašomi į Registrą.“

1.2.73.	Pakeisti IV skyriaus dvidešimt aštuntojo skirsnio pavadinimą ir jį išdėstyti taip:

„DVIDEŠIMT AŠTUNTASIS SKIRSNIS

REORGANIZUOTO JURIDINIO ASMENS, PO VIENOS VALSTYBĖS RIBAS PERŽENGIANČIO PERTVARKYMO, JUNGIMOSI, SKAIDYMO PASIBAIGUSIOS BENDROVĖS, AKCINĖS BENDROVĖS, JUNGIMO BŪDU STEIGIANČIOS EUROPOS BENDROVĘ, AR KOOPERATINĖS BENDROVĖS (KOOPERATYVO), JUNGIMO BŪDU STEIGIANČIOS EUROPOS KOOPERATINĘ BENDROVĘ, IŠREGISTRAVIMAS“.

1.2.74.	Pripažinti netekusiu galios 213 punktą.

1.2.75.	Pakeisti 2131 punktą ir jį išdėstyti taip:

„2131. Registro tvarkytojas, per Registrų sąveikos sistemą gavęs pranešimą apie Europos bendrovės jungimosi užbaigimą, ne vėliau kaip per penkias darbo dienas išregistruoja po jungimosi pasibaigusią Europos bendrovę.“

1.2.76.	Papildyti 2132 punktu:

„2132. Registro tvarkytojas, per Registrų sąveikos sistemą iš atitinkamo (-ų) Europos Sąjungos valstybės (-ių) narės (-ių) ar kitos (-ų) Europos ekonominės erdvės valstybės (-ių) registro (-ų) gavęs pranešimą (-us) apie pertvarkymo, jungimosi ar skaidymo įsigaliojimą, ne vėliau kaip per tris darbo dienas išregistruoja po pertvarkymo, jungimosi pasibaigusią bendrovę, ir, kai taikoma, po skaidymo pasibaigusią bendrovę.“

1.2.77.	Pakeisti 245.14 papunktį ir jį išdėstyti taip:

„245.14. pertvarkomos, besijungiančios ar skaidomos peržengiant vienos valstybės ribas bendrovės pavadinimas, teisinė forma, buveinė (adresas);“.

1.2.78.	Papildyti nauju 245.15 papunkčiu:

„245.15. po vienos valstybės ribas peržengiančio pertvarkymo ar jungimosi veiksiančios (skaidymo atveju – kiekvienos įgyjančios) bendrovės siūlomi pavadinimas, teisinė forma, buveinė;“.

1.2.79.	Papildyti nauju 245.16 papunkčiu:

„245.16. Europos Sąjungos valstybės narės ar kitos Europos ekonominės erdvės valstybės, kurioje kaupiami peržengiant vienos valstybės ribas pertvarkomos, kiekvienos besijungiančios ar skaidomos bendrovės dokumentai ir duomenys, pavadinimas, registras (registro pavadinimas, registro tvarkytojo pavadinimas ir registro tvarkytojo adresas), bendrovės registravimo numeris tame registre;“.

1.2.80.	Papildyti nauju 245.17 papunkčiu:

„245.17. interneto svetainės adresas, kuriuo galima nemokamai susipažinti su vienos valstybės ribas peržengiančio pertvarkymo, jungimosi ar skaidymo sąlygomis, pertvarkymo, jungimosi ar skaidymo sąlygų vertinimo ataskaita, jeigu ji rengiama, Nuostatų 1641.5 papunktyje nurodytu pranešimu ir Nuostatų 1642 punkte nurodytu dokumentu, kuriame pateikta informacija apie priemones, kurių pertvarkoma, jungiama, dalyvaujanti jungimesi ar skaidoma bendrovė ėmėsi, siekdama sudaryti galimybę dalyviams, kreditoriams ir darbuotojams pasinaudoti savo teisėmis;“.

1.2.81.	Papildyti 245.18 papunkčiu:

„245.18. duomuo, kad bendrovė įregistruota po vienos valstybės ribas peržengiančio pertvarkymo, jungimosi ar skaidymo;“.

1.2.82.	Buvusius 245.15–245.17 papunkčius laikyti atitinkamai 245.19–245.21 papunkčiais.

1.2.83.	Pakeisti 245.19 papunktį ir jį išdėstyti taip:

„245.19. informacija apie gautas reorganizavimo sąlygas;“.

1.2.84.	Pakeisti 245.20 papunktį ir jį išdėstyti taip:

„245.20. interneto svetainės nuoroda, kai uždaroji akcinė bendrovė, akcinė bendrovė ar ribotos atsakomybės bendrovė kartu su reorganizavimo sąlygomis pateikia savo interneto svetainės, kurioje paskelbė reorganizavimo sąlygas ir jų paskelbimo interneto svetainėje datą, nuorodą;“.

1.2.85.	Pakeisti 254 punktą ir jį išdėstyti taip:

„254. Vadovaujantis Lietuvos Respublikos valstybės ir tarnybos paslapčių įstatymu, Reglamentu (ES) 2016/679, Lietuvos Respublikos oficialiosios statistikos ir valstybės duomenų valdysenos įstatymu, Konkurencijos įstatymu, Bendrųjų elektroninės informacijos saugos reikalavimų aprašu ir kitais teisės aktais, nustatančiais duomenų, dokumentų ir informacijos saugos tvarką, taip pat Nuostatais, už Registro duomenų, informacijos ir dokumentų saugą pagal kompetenciją atsako Registro valdytojas ir Registro tvarkytojas.“

2.	Nustatyti, kad:

2.1.	šis nutarimas, išskyrus 1.2.13, 1.2.23, 1.2.29, 1.2.40, 1.2.56, 1.2.57 ir 1.2.70 papunkčius, įsigalioja 2023 m. rugpjūčio 31 d.;

2.2.	šio nutarimo 1.2.13 ir 1.2.29 papunkčiai įsigalioja 2024 m. sausio 8 d.;

2.3.	šio nutarimo 1.2.70 papunktis įsigalioja 2025 m. sausio 1 d.;

2.4.	kai Juridinių asmenų registre įregistruota juridinio asmens buveinė be nekilnojamojo daikto, kuriame registruota buveinė, unikalaus numerio Nekilnojamojo turto registre, Juridinių asmenų registro tvarkytojas savo iniciatyva iki 2023 m. gruodžio 31 d. įrašo nekilnojamojo daikto, kuriame registruota buveinė, unikalų numerį, nurodytą Nekilnojamojo turto registre, jeigu Juridinių asmenų registre įregistruoto juridinio asmens buveinės adreso komponentų pakanka šiam numeriui nustatyti;

2.5.	šio nutarimo 1.2.57 papunktis taikomas Juridinių asmenų registro tvarkytojui teikiant 2024 m. birželio 22 d. ir vėliau prasidedančių ataskaitinių laikotarpių pelno mokesčio informacijos ataskaitas.

Ministrą Pirmininką

pavaduojanti finansų ministrė	Gintarė Skaistė

Teisingumo ministrė	Ewelina Dobrowolska